Izabelo

Ukwethulwa ekuthengeni izabelo kanye nokuthi kungakusiza kanjani lokhu ukwakha umnotho

**Izabelo**

Le ncwajana izosiza ekuchazeni ukuthi kungani futhi zithengwa kanjani izabelo. Izophendula imibuzo yakho yokuthi ungaqala kanjani, ungazitholaphi izeluleko zezezimali, ukuthi yini ongakhetha kuyo, nokuthi ngubani ongakusiza ukukhulisa umcebo wakho ngokwakha iphothifolo yezabelo (inqokelela yezabelo).

**Izincazelo**

Ukufunda izincazelo ngaphambi kokuthi uqhubeke kuzothuthukisa ukuqonda kwakho okuqukethwe.

**Umhlangano jikelele wonyaka (i-AGM)**

Umhlangano Jikelele Wonyaka (i-AGM) umhlangano obanjwa minyaka yonke lapho amalungu enhlangano ehlangana khona ukuzoxoxa nokuzovota ngemidanti ebalulekile. Izinkampani zomphakathi zibamba imihlangano ejwayelekile yaminyaka yonke yabanini bezabelo. Emihlanganweni, abantu abaningi abakha ubuholi benkampani banikeza izinkulumo futhi baphendule imibuzo evela kubaninizabelo maqondana namasu ayo esikhathi esifushane nesikhathi eside.

**Umsebenzisi ogunyaziwe wohwebozimali (obekade aziwa njengomthengisizabelo)**

Umuntu noma inkampani ethenga futhi ithengise ama-ikhwithi noma izabelo ezithengelwa abanye abantu. UMthetho Wezimakethe Zezimali (i-FMA) uchaza umthengisizabelo ngokuthi 'umuntu ogunyaziwe' ovunyelwe ukwenza insizakalo eyodwa noma eziningi zamasheya ngokuhambelana nemithetho yohwebozimali.

**Okwenziwa yinhlangano ukuletha ushintsho**

Isenzo esithinta amasheya akhishwa yinkampani, isibonelo ukuthengwa noma ukuhlanganiswa nezinye izinkampani, ukukhokhwa kwezabelo, nokunye.

**Izabelo zesikhathi eside (amadibhensha)**

Ibhizinisi elenza isikweletu sesikhathi eside, imvamisa isikhathi eside kuneminyaka eyi-10, elingasekelwa yisibambiso. Isikweletu sisekelwa ukufaneleka ukuthola isikweletu kosikhiphayo futhi sisetshenziswa kakhulu yizinhlangano zikahulumeni noma izinkampani.

**Amadividenti**

Isamba semali inkampani esikhokhela abaninizabelo isebenzisa inzuzo esidonselwe izikweletu yayo kanye/noma izinqolobane zayo.

**Ama-ikhwithi**

Izabelo zenkampani ezingathengwa futhi zithengiswe.

**I-ikhwithi**

Inani lemali yezabelo enkampanini. I-ikhwithi imvamisa isho inani lezabelo umuntu/inhlangano enalo ebhizinisini ngokwabelana ngezabelo, ngokungafani nezinye izibambiso ezivele zithole ingenisomali evela isuka kusitatimende sempahla, izikweletu nemali (inzuzo) yebhizinisi.

**Uhwebozimali**

Uhwebzimali imakethe ephathekayo noma ye-elekhthronikhi exhuma abantu abafuna ukuthenga izabelo ezinkampanini ezithengisa izabelo. Uhwebozimali bekujwayele ukuba 'izindawo zokuhweba' kepha ama-oda amaningi enziwa ngendlela ye-elekhthronikhi kulezi zinsuku. Uhwebozimali olwaziwa kakhulu futhi olukhulu kunalo lonke eNingizimu Afrika yi-Johannesburg Stock Exchange Limited (i-JSE Limited).

**Umeluleki Wezezimali/Umhlinzeki Wosizo Lwezezimali (i-FSP)**

Umuntu noma inkampani egunyazwe yisiPhathimandla Sokuziphatha Komkhakha Wezezimali- Financial Sector Conduct Authority (i-FSCA) ukuhlinzeka ngezeluleko zezezimali kanye/noma nokunikeza usizo lokulamula maqondana nemikhiqizo ehlukahlukene yezezimali, kubandakanya imikhiqizo yotshalomali namapholisi omshwalense. Imvume ye-FSP yomuntu noma inkampani egunyaziwe icacisa kahle ukuthi yimiphi imikhiqizo noma izinsizakalo zezezimali abangaluleka ngazo noma abazithengisayo.

**Umsebenzisi ogunyazwe ngokugcwele wohwebozimali (ngaphambili obaziwa ngokuthi umthengisizabelo ngokuphelele)**

Umsebenzisi ogunyaziwe wosizo oluphelele lezimakethe zemali ukhona ukuphatha inqubo yokuthenga izabelo. Banikeza ngensizakalo ezifaka phakathi ucwaningo ngezabelo ezingcono kakhulu eswini lakho lokutshala izimali, kanye nokuthenga nokuthengisa izabelo egameni lakho.

**Umtshalizimali**

Umuntu othenga (atshale izimali) kuzabelo, amabhondi, impahla, njll. ukuze enze inzuzo.

**Imbuyiselo enkulu**

Kushiwo isamba esiphelele sembuyiselo yenkampani esikhathini esimisiwe futhi sibalwa kwingenisomali etholwe ngemisebenzi yebhizinisi. Ayifani nenzuzo, ebalwa ngemuva kokudonswa kwezindleko zebhizinisi kwimbuyiselo. Kwinqikithi yaseNingizimu Afrika, imbuyiselo isetshenziselwa ukuveza ubukhulu benkampani.

**Amasheya amaphakathi**

Amasheya afakwe emakethe yezabelo abekwe ngokwenani eliphelele lenkampani, elibalwa ngokuphindaphinda inani lezabelo ngentengo yamanje yezabelo. Izinkampani zifakwe emakethe yezabelo ngezinhla ezintathu, okusho ukuthi ezenani elincane ezinenani elingaphansi kwesigidigidi sama-R1; ezenani elimaphakathi nendawo ezinenani eliphakathi kwesigidigidi sama-R1 nezigidigidi ezingama-R10; futhi nezinkampani zenani elikhulu ezitholakala ngaphezu kwenani eliyizigidigidi ezingama-R10.

**Izabelo ezijwayelekile**

Uhlaka lezabelo okungezabantu ezibanikeza ilungelo lokuthola ingxenye yenzuzo yenkampani. Umnikazi wezabelo ezijwayelekile futhi unamalungelo okuvota ngemidanti yenkampani.

**Ukuhweba okuphezu kwetafula (i-‘OTC’)**

Ukuhweba okuphezu kwetafula ngamakhompiyutha, noma ukuhweba nge-OTC, kusho ukuhweba ngezabelo okuphakathi kwamaqembu amabili esikhundleni sokunikezwa ukuthengiswa kwezabelo okuhlelekile.

**Izabelo zokuncanyelwa**

Lawa uchungechunge olukhethekile/isigaba samasheya enkampani. Ngokungafani namasheya ajwayelekile, anemicazulelwano enaguquki. Imicazulelwano yokuncanyelwa ikhokhelwa abaninizabelo ngaphambi kokuba kukhokhwe imicazulelwano yezabelo ezijwayelekile. Abanikazi bezabelo ezincanywayo abanawo amalungelo okuvota, ngokungafani nabanikazi bezabelo ezijwayelekile.

**Iphothifolo**

Inqokelela yakho yamasheya nokunye ukutshalwa kwezimali kwakha iphothifoliyo yakho. Ungaba nezabelo ezimbalwa nje kwiphothifolo, kepha futhi ngokomqondo ungaba nenani lezabelo elingapheli.

**Imbuyiselu ngokutshalwa kwezimali (i-ROI)**

Imbuyiselo ngokutshalwa kwezimali (i-ROI) isilinganiso senzuzo noma ukulahleka okwenziwe ngonyakazimali esethulwa ngokutshalwa kwezimali okwenziwe.

**Ukulangazelela ubungozi**

Ukunquma ukulangazelela kwakho ubungozi kukusiza ukuthi unqume ukuthi ulungele ukubhekana nobungozi obungakanani, futhi okubalulekile, lapho kudingeka ukwenza okuthile ukunciphisa ubungozi bakho.

**Ukubekezelela ubungozi**

Inani noma izinga lobungozi umtshalizimali akhululekile ukulithatha, noma izinga lokungaqiniseki umtshalizimali akwazi ukulisingatha.

**Umkhakha**

Izabelo embonini efanayo emkhakheni ofanayo. Isibonelo, umkhakha wezobuchwepheshe ufaka izinkampani ezinjengo-Apple no-Microsoft. Abanye abasebenzisi abagunyaziwe bezimakethe zezabelo bakhetha ukuhweba emkhakheni owodwa ngoba bayazi kahle imboni futhi bangakwazi ukubikezela kangcono ukusebenza kwezabelo.

**Inhlangano ezilawulayo (i-SRO)**

Inhlangano ezilawulayo engahambisani nohulumeni futhi enamandla okusungula nokuphoqelela amazinga nemigomo embonini yayo. I-SRO yezezimali, efana nemakethe yezimali, ivikela abatshalizimali, abasebenzisi abagunyaziwe nabakhiphi ngokubeka imithetho nezimiso, nangokubeka amazinga akhuthaza ukuziphatha okuhle, ukulingana nobungcweti kumalungu ayo.

**Isabelo**

Enye yezingxenye ezilinganayo lapho ubunikazi benkampani buhlukaniswe khona, obungathengwa ngamalungu omphakathi njengabaninizabelo.

**Umninisabelo**

Umuntu onesabelo enkampanini.

**Ibhizinisi elincane ukuya kwelimaphakathi (i-SME)**

Ibhizinisi elincane ukuya kwelimaphakathi lichazwa ngenani labasebenzi kodwa-ke, imikhakha ehlukene inemikhawulo ehlukene yembuyiselo ethinta ukuthi ihlukaniswa kanjani. Wonke amabhizinisi amancane aqasha abantu abaphakathi kwabayi-10-50 ngenkathi amabhizinisi amaphakathi eqasha abantu abaphakathi kwabangama-51-250. Imbuyiselo enkulu ibekwa ngamanani ahlukene emkhakheni ngamunye. Isibonelo: ibhizinisi elincane lezolimo linenzuzo efinyelela kuzigidi zama-R17 ngenkathi ibhizinisi lezolimo elisezingeni elimaphakathi linenzuzo efinyelela kuzigidi ezingama-R35. Ezimayini, imbuyiselo yohlobo ngalunye lwebhizinisi ifinyelela kuzigidi ezingama-R50 nezigidi ezingama-R210 ngokulandelana.

**Isitoko**

Isitoko sisho ekuba nama-ikhwithi ezinkampani, noma izibambiso ezithengiswa emakethe yezabelo ngokujwayelekile, kanti izabelo zingabhekisa kumasheya kuphela, afakwe emakethe noma engafakiwe, enkampani ethile.

**Ukuhweba**

Isenzo sokuthenga nokuthengisa izabelo ezinkampanini.

**Ikhasi lokuqukethwe**

1. Ziyini izabelo?

2. Yini intengo yezabelo?

3. Izinhlobo zezabelo

4. Ukuthenga izabelo

5. Yini okufanele uyazi ngomninikazi wezabelo

6. Ubuhle bokuthenga izabelo

7. Ingozi yokuthenga izabelo

8. Ngimthola kanjani umsebenzisi wesizinda sokuthenga izabelo?

9. Izimakethe zezabelo eNingizimu Afrika

10. I-FSCA ivikela abatshalizimali

11. Izizathu zokufaka isikhalazo

12. Usifaka kanjani isikhalazo ku-FSCA

13. Okuxhunywana nabo ababalulekile:

1. Ziyini izabelo?

**Izabelo** zikunikeza ingxenye yobunikazi benkampani. Izabelo zibizwa nangokuthi ama-equity kanye namasheya, yingakho sikhuluma ngezimakethe **zamasheya, ukuthengeselana izabelo kanye nathengisizabelo** (manje abizwa ngokuthi abasebenzisi abagunyaziwe besizinda sohwebozimali).

Izinkampani zivame ukunikeza izabelo ngohwebozimali ukuze kukhuliswe izimali zokuqala imisebenzi noma njengendlela yokuxhasa ukukhula kwesikhwama noma kwamaphrojekhthi athile. Isigaba sobunikazi sincike kwinani lezabelo onazo.

Isibonelo:

Inkampani ikhipha izabelo eziyi-1000

Utshala imali ngokuthenga izabelo eziyi-

100/1000x100= ama-10%

Izabelo zakho/ isamba sezabelo ezikhishiwex100=10% ekhwithi

Ngamanye amagama, izabelo zakho eziyi-100 zisho ukuthi ungumnikazi wama-10% e-ikhwithi noma esitoko senkampani.

Kungani izinkampani zikhiphela umphakathi izabelo?

Ukukhipha izabelo nokuzithengisela umphakathi kuyindlela engabizi kumabhizinisi omkhakha wangasese yokukhulisa imali yokuxhasa ukwanda noma ukukhula kwenkampani. Lokhu kusho ukuthi wena, njengomtshalizimali, ungathenga izabelo ngentengo ethile namuhlanje, ngethemba lokuthi uzozithengisa ngokuzayo, ngaphezulu kwalokho obukukhokhile wena ekuqaleni. Le yindlela ongayandisa ngayo ingcebo yakho.

Njengomninizabelo (umuntu onamasheya), unelungelo lokuthola isabelo sanoma iyiphi imicezulelwano (inzuzo) emenyezelwe.

Uma inkampani ingasebenzi kahle, inani layo lezabelo liyancipha, futhi izabelo zakho zingabiza ngaphansi kunalokho owawuzithenge ngakho (kuze kube yileso sikhathi lapho inkampani isimama khona).

Uma ukusebenza kwenkampani kungathuthuki, noma inkampani iyeka ukusebenza, ungalahlekelwa okuthile noma yikho konke ekutshalile.

Ngenkathi izabelo zivame ukuhlotshaniswa nemakethe yezabelo, akuzona zonke izinkampani ezifakiwe emakethe yezabelo. Kunamabhizinisi amancane angafakiwe emakethe avame ukuthola abatshalizimali phakathi komndeni nabangani, noma iqembu nje labantu abazimele abazimisele ukuthenga izabelo ebhizinisini. Imali etholwe yibhizinisi elincane isebenza ngenhloso efanayo, okuwukuthi, ukwandisa nokukhulisa ibhizinisi.

1. Yini intengo yezabelo?

Intengo yesabelo inqunywa ngokusebenza kwemali yenkampani okwedlule (inzuzo nokukhula) kanye nesidingo sezabelo zayo. Izabelo ngazodwana zingabiza ngaphansi kwama-R10; noma kunjalo, usazodinga ukuthenga inani eliphansi lezabelo. Uma kunyuka isidingo sezabelo zenkampani, intengo yezabelo nayo iya phezulu. Njenganoma kukuyiphi imakethe, amanani entengo emakethe yezabelo anqunywa ngokuphakelwa nokufunwa.

Isidingo sizokhuphula inani lemali yesabelo ngasinye. Ngakolunye uhlangothi, inani lezabelo lizokwehla uma:

* abatshalizimali abaphethe ingxenye enkulu yezabelo beyithengisa, ngaleyo ndlela benze kubekhona ukuphakelwa
* inkampani ayiyenzi ingenisomali eqondiwe
* asikho isidingo sesabelo, esidalwe, phakathi kwezinye izinto, imibono emibi mayelana nenkampani.

1. Izinhlobo zezabelo

Izinhlobo ezivame kakhulu zezabelo ezikhishwayo izabelo ezijwayelekile kanye nezincanywayo.

**Izabelo ezijwayelekile:** Abanikazi bezabelo ezijwayelekile banelungelo lokuvota ngesabelo ngasinye futhi banamalungelo aphelele okuvota emhlanganweni wonyaka wenkampani (i-AGM).

Abanikazi bezabelo ezijwayelekile bathola ingenisomali ngezindlela ezimbili:

* Ngokuthengisa izabelo zabo ukwenza inzuzo lapho inani lezabelo lenyuka.
* Lapho inkampani isebenza kahle futhi yenza inzuzo eqondiwe. Ngemuva kwalokho ingakhetha ukumemezela futhi ikhokhe umcezulelwano, okuyingxenye yenzuzo.

Esikhathini eside, umlando ukhombisile ukuthi izabelo ezijwayelekile ngokuvamile zihlala ziphambili kunokwehla kwamandla emali futhi zinikeza inzuzo ephezulu (imbuyiselo ngokutshalwa kwezimali, noma i-'ROI') kunezinhlobo eziningi zokutshalwa kwemali.

**Izabelo ezincanywayo noma ezithandwayo:** Abanikazi bezabelo ezincanywayo abanamalungelo okuvota emhlanganweni jikelele wonyaka wenkampani, kepha bathola okunye ukutshalwa kwezimali kwabo, uma kungebona konke, bayahlehla uma inkampani iwa (ivala) ngaphambi kokuba abaninizabelo abajwayelekile bakhokhelwe. Zibizwa ngokuthi izabelo ezincanywayo ngoba umninizabelo ukhonjiswa kuqala izabelo ezincanywayo kuzabelo ezijwayelekile, abathola ingxenye yenzuzo yenkampani ngaphambi kokuba abanikazi bezabelo ezijwayelekile bakhokhelwe. Ukutshalwa kwemali yabaninizabelo abancanywayo kufanele kubuyiselwe emuva uma inkampani ihluleka futhi ivala.

1. Ukuthenga izabelo

Ungathenga noma uthengise izabelo ngokusebenzisa umsebenzisi ogunyaziwe osebenza ngokuphelele esizindeni semakethe yezabelo noma uziphathele wena ukuhweba kwakho ku-inthanethi nge-akhawunti yokuhweba eyakhiwe nomsebenzisi ogunyaziwe.

Ngenkathi ukuhweba ku-inthanethi kukunikeza ulawulo oluphelele kweqoqo lakho lezabelo (iphothifolo), uzodinga nokwenza ucwaningo ngezinkampani ngokwakho. Ukutshala imali okuyimpumelelo kwakhelwe olwazini nesipiliyoni - izinga lokwazi nokuqonda ukuthi abatshalizimali abaningi nabasaqala abanalo lolo lwazi.

Njengoba ukuhweba kwidijithali noma uku-inthanethi sekuyinto efinyelelekayo futhi ethandwa kakhulu, ingozi yokuzibandakanya ngokweqile noma yokukhwabaniswa ikhule kakhulu. Ukuhweba nge-inthanethi kungabonakala njengokukhethwa kukho okuphephile, kepha imikhonyovu igcwele ezizindeni zedijithali futhi kulula ukuba yisisulu somunye wazo.

Kumuntu osaqala nje, kuphephile ukusebenzisa izinsizakalo zabasebenzi abagunyaziwe besizinda semakethe yezabelo. Banolwazi nobungoti bokukusiza wakhe iphothifolo yakho yokutshaleni izimali okunenzuzo.

Iphothifolo enezabelo ezinkampani ezingaphezu kweyodwa noma ezivela emikhakheni ehlukene yezomnotho ibizwa ngokuthi iphothifolo ehlukahlukene futhi ingelinye lamaqhinga okutshala izimali elisiza ukwehlisa ubungozi. Lapho inkampani eyodwa ingenzi kahle, enye inkampani kuphothifolo yakho ingenza kahle kakhulu. Ziyasekelana futhi ingasiza ukuvimbela ukulahlekelwa okukhulu kuphothifolo yakho.

Uma ubheka ukwakha ingcebo ngokuhamba kwesikhathi, iphothifolo ehlukahlukene yezabelo ingaba yindlela enhle kakhulu.

**Qaphela:** Ngenkathi igama elithi 'umthengisizabelo' lisasetshenziswa kakhulu futhi laziwa amakhasimende ezezimali, amagama athi 'umsebenzisi ogunyaziwe wesizinda semakethe yezabelo' asetshenziswa eMthethweni Wezimakethe Zezezimali (i-FMA) ukwenza ukuthi amatemu ahambisane namazinga omhlaba.

**Izingozi zokuhweba ku-inthanethi**

1. **Imikhonyovu:** Abakhohlisi sebephucuke kakhudlwana, futhi kaningi kunzima ukusho umehluko phakathi kwamathuba okutshala izimali angempela nemikhonyovu. Usebenzisa umthengisizabelo ogunyaziwe okwazi ukufinyelela olwazini lokuhweba oluku-inthanethi oluvele lukhona phambilini futhi nokuqonda ukuthi umkhakha wezezimali wehlisa ubungozi bokulahlekelwa kutshalomali lwakho ngomkhonyovu.
2. **Ijubane:** Ijubane nobulula kuthengiswa njengobuhle bezizinda zokuhweba zedijithali; kodwa-ke lokhu kukhuphula ubungozi bokuthathwa kwezinqumo ezingezinhle zokutshalwa kwezimali noma zokutshalwa kwezimali ngokweqile. Izizinda eziningi zikunikeza ithuba lokubeka imikhawulo ku-akhawunti yakho njengendlela yokulawula okuthenga kwakho nokuthi utshala malini.

Kubalulekile ukuthi usebenzise umsebenzisi ogunyaziwe wesizinda semakhethe yezabelo ophumelele izivivinyo ezenziwa yisiKhungo Sabathengisizabelo SaseNingizimu Afrika (i-SAIS).

1. Yini okufanele uyazi ngomninikazi wezabelo

Njengomninizabelo, noma umninimasheya, ufanele wazi futhi aqonde okulandelayo:

1. **Ukwabelana ngenzuzo noma ukulahlekelwa kwenkampani:** Lapho izinkampani ezifakwe emakethe yezabelo zenza inzuzo, zingakhetha eyodwa yalezi zindlela ezimbili. Zingatshala inzuzo enkampanini noma zingamemezela ukukhokhelwa kwemicazulo kubanikazi bezabelo ezijwayelekile. Njengomninizabelo, awunalo izwi ngephesenti lenzuzo ekhokhwayo noma ngokuthi inkampani ikhokha imicezulo noma cha. Lezo zinqumo zenziwa yibhodi labaqondisi lenkampani. Kodwa-ke, uma inkampani ingakhokhi imicezulo ngoba idinga ukuxhasa ukukhula kwebhizinisi, inani lesabelo livame ukwanda kunanoma isiphi isigameko. Uma inkampani iqhubeka nokulahlekelwa noma ingabelani ngenzuzo nabaninizabelo, iba sengozini yabaninizabelo abathengisa izabelo zabo. Lokhu kuzodala ukuthi ukubiza kwezabelo (kanye nokutshalwa kwezimali lwakho) kwehle.
2. **Ukubamba iqhaza emhlanganweni jikelele wonyaka (i-AGM) nasezenzweni zebhizinisi:** Njengomninizabelo, ungumnikazi wenkampani. Kodwa-ke, lokhu akukuniki zwi ekusebenzeni kwansuku zonke kwenkampani. Bonke abaninizabelo banelungelo lokubeka imibono ngeziphakamiso ezibalulekile ezithinta inkampani, njengokuhlangana nenye inkampani noma ukuthenga amanye amabhizinisi. Njengomninizabelo ezijwayelekile, ungaphakamisa futhi uvotele noma uphikise imidanti kwi-AGM yenkampani. Umninizabelo ezijwayelekile ongakwazi ukuya kwi-AGM angavota ngeposi noma anikeze omunye umninizabelo amandla okuvota. Lokhu kwaziwa njengokuvota kommeleli. Amalungelo okuvota ekugcineni azokwenza ukuthi iningi labaninizabelo likwazi ukuvota likhiphe amalungu ebhodi labaqondisi bese lifaka amanye esikhundleni sawo.
3. **Ukutholakala kolwazi njengomninizabelo:** Abaninizabelo banelungelo lokuthola ulwazi mayelana nenkampani abanezabelo kuyo. Izinkampani zingasebenzisa i-imeyili, ukuxhumana kwe-elekhtronikhi noma ngisho nezingcingo ukuxhumana ngezindaba kubaninizabelo. Izinkampani ezifakwe emakethe yezabelo (isibonelo, e-JSE) zidingeka ukuthi zenziwa ucwaningingomabhuku lwezinkampani kahle futhi zifanele zikhiphe umbiko wonyaka ochaza ngemisebenzi yazo yebhizinisi nemibiko yezezimali yonyaka odlulile. Lo mbiko ufanele wabelwane nabo bonke abaninizabelo bamanje nabesikhathi esizayo ngaphezu kweSiphathimandla Sokuziphatha Komkhakha Wezezimali (i-FSCA).
4. **Ukudlulisa ubunikazi:** Izabelo, ikakhulukazi uma kungezuwuketshezi, zingaguqulwa zibe yimali engukheshi uma kunesimo esiphuthumayo. ‘Uketshezi’ kalula nje lusho ukuthi kunabathengi abakulungele futhi nabazimisele ukuthenga izabelo njengoba abathengisi bezenza zitholakale; ngamanye amagama, kulula ukuguqula izabelo zibe yimali. Okuphikisayo kuyiqiniso - 'uketshezi' lusho ukuthi awukwazi ukuthengisa izabelo ngentengo oyifunayo ngoba abekho abathengi abazimisele ukuzithenga. Ukuthengiswa nokuthengwa kwezabelo zezinkampani ezifakwe emakethe yezabelo ngemvume yokuhweba enikezwe yi-FSCA kanye nayisiPhathimandla Esilawulayo (i-PA), ngumsebenzisi ogunyaziwe wesizinda sokuhweba (lezo zizinda ziyindawo nje yokufinyelela enkampanini ephethe imvume yomthengisizabelo).
5. Ubuhle bokuthenga izabelo
6. **Ubungozi obuncishisiwe:** Imakethe enemvume yezabelo efana ne-JSE isebenza ngaphakathi kwendawo eqinile yokulawulwa kwezezimali. Lokhu kusho ukuthi izinkampani zifanele zithobele izidingo zokufakwa emakethe ngaphambi kokuba zivunyelwe ukungena emakethe futhi nalapho zihweba ngezabelo zazo emakethe yezabelo. Lolu hlelo lokulawula lwakha imakethe esebenza kahle futhi lwenzela intengo esobala. Lokhu, kanye nesidingo somthengi, kubeka intengo yesabelo ukuze wazi ukuthi ingabe ukhokha intengo yemakethe yesabelo ukuthenga isabelo sakho futhi nokuthi utshala izimali enkampanini yangempela. Ukuhweba ngezabelo kukunikeza ithuba lokutshala izimali ezinkampanini ezahlukahlukene ngisho nasemikhakheni ehlukahlukene yomnotho. Le yindlela enhle yokugcina utshalomali lwakho luphephile (ungadidwa ukulahlekelwa kokuhamba kwemakethe).
7. **Ubulula:** Umkhakha wezezimali wamukele ubuchwepheshe, obenza kube lula kubaninizabelo nakwabanye abatshalizimali ukuthola ulwazi ngezabelo nokuhweba emakethe. Ubuchwepheshe buphinde benza kwaba lula ukuthenga nokuthengisa izabelo. Izabelo zilula ukukhipha imali kusthalo mali (ukudonsa imali yakho) kuzo, okubalulekile uma udinga imali ngokushesha.
8. **Yakha ingcebo:** Ngoba amanani ezabelo akhuphuka futhi ehle ngaso sonke isikhathi, izabelo zifanele zibhekwe njengokutshalwa kwemali kwesikhathi eside. Esikhathini eside, iphothifolo yezabelo ezithengwe ezinkampanini eziningi (iphothifolo ehlukahlukene) ingumakhi womcebo osebenza kangcono kunanoma yiluphi olunye uhlobo lokutshalwa kwezimali. Abaninizabelo bangathola ingenisomali ngezindlela ezimbili: ngemicazulo noma ngenzuzo etholakele lapho uthengisa izabelo ngemuva kokukhuphuka kokubiza.

**7. Ingozi yokuthenga izabelo**

Kukhona ubungozi, futhi kwesinye isikhathi ubungozi obukhulu bokuba nezabelo. Kungenzeka ulahlekelwe yilo lonke utshalomali lwakho enkampanini. Uma inkampani ingenzi kahle (ilahlekelwa), abatshalizimali bazothengisa izabelo zabo, okunciphisa inani lentengo, kanye nenani lotshalomali lwakho.

Uma uthengisa lapho inani lezabelo liphansi, ungalahlekelwa utshalomali lwakho lokuqala (uthole imali encane kunaleyo obuyitshalile ekuqaleni ngenkathi uthenga lazo zabelo. Uma ungeke ukwazi ukulahlekelwa utshalomali lwakho, umsebenzisi ogunyaziwe wesizinda sokuthenga izabelo angakusiza ukuthi utshale kweminye imikhiqizo yezezimali.

Ezinye izingozi zibandakanya:

1. **Abaninizabelo ezijwayelekile bangakhokhelwa ekugcineni:** Uma inkampani yehluka ukuphatha ibhizinisi, uPhiko Lokuqoqwa Kwentela LwaseNingizimu Afrika (i-SARS), abasebenzi, abanezabelo kanye nabakweletwayo bakhokhelwa kuqala. Abaninizabelo ezijwayelekile bafanele babelane ngemali esele, uma ikhona. Ngokutshala imali ezinkampanini ezahlukahlukene nasemikhakheni ehlukene yezomnotho, unganciphisa ubungozi bokulahlekelwa utshalomali lwakho uma nanoma iyiphi inkampani eyodwa onezabelo kuyo ilahlekelwa noma ivalwa.
2. **Thenga izabelo kuphela uma uqonda ubungozi:** Izintengo zezabelo ziyakhuphuka zehle umzuzwana nomzuzwana (lokhu kwaziwa ngokuthi ‘ukungazinzi’). Umsebenzisi ogunyaziwe onolwazi lwezizinda zemakethe yezabelo angakweluleka ngezikhathi zokuthengisa noma zokugcina izabelo zakho. Qaphela 'ukubekela isikhathi imakethe' nokuzama ukubikezela ukuqhuba kwentengo yemakethe okuzayo. Izigameko zomhlaba zingaba nomthelela omkhulu enanini lentengo yezabelo. Ukuwa kwemakethe kwangonyaka we-2008 kwaba nabatshalizimali emhlabeni wonke abalahlekelwa yizigidigidi zamarandi, kanti ubhubhane lwe-Covid-19 ngonyaka we-2020 nalo lube nomthelela omubi kwezimali.
3. **Ngimthola kanjani umsebenzisi wesizinda sokuthenga izabelo?**

Kwabanye abantu, ukuthenga izabelo kuba uhlobo lokuzilibazisa ngokutshala izimali noma ngenzalo ekhethekile. Abanye abangenabo ubungoti, intshisekelo noma isikhathi sokwenza ucwaningo lwabo, noma ukwakha nokuphatha iphothifolo, bafanele babeke isikhathi sokuhlangana nomsebenzisi ogunyaziwe noma umeluleki wezezimali. Lo ngoti angakusiza uthathe izinqumo eziqinile zokutshala imali ezifeza izidingo kanye nesabelomali sakho.

Kuye ngokugunyazwa omnikeza kona, ​​umsebenzisisi ogunyaziwe angakhetha, athenge futhi athengise izabelo egameni lakho, noma ungabayala ukuthi bahwebe ngezabelo ezithandwayo.

Ukugunyazwa **ngokuzikhethela** kuvumela umsebenzisi ogunyaziwe ukuhweba, ukuthenga noma ukuthengisa izibambiso ze-akhawunti yokutshali izimali ngaphandle kwemvume yomtshalizimali.

I-akhawunti engeyona **eyokuzithandela** yileyo lapho umtshalizimali enquma khona ukuthi yikuphi ukuhweba okufanele akwenze ngemuva kokuthola iseluleko kumsebenzisi ogunyaziwe obuyekeze isimo sakho sezezimali nezinhloso zakho zokutshala imali. Ungashiyi konke kumsebenzisi ogunyaziwe futhi ungakhohlwa ukuthi yimali yakho etshaliwe. Zama ukufunda kabanzi ngomlando wezezimali zenkampani ethile (ingabe eyenza inzuzo noma eyilahlekelayo?), abaphathi benkampani, nokuthi ingabe ifakiwe yini kwenye imakethe yezabelo.

Lapho uqala, vumela izinhloso zakho zezimali nokubekezelela ubungozi kuqondise izinqumo ozenzayo.

Vumela umsebenzisi ogunyaziwe noma umeluleki wakho wezezimali akuholele kulezi zinqumo, ikakhulukazi uma ungenaso isipiliyoni nolwazi lobungcweti lokwenza lokho ngokwakho. Buza imibuzo eminingi ukuze uzifundise wena uqobo ukuze uqonde ukuthi kwenzekani ezimakethe futhi, ngakho-ke, ngotshalomali lwakho.

**Okubalulekile:** Buza kwi-FSCA ukuthi umuntu noma inkampani oyigunyaza ukuthenga nokuthengisa izabelo egameni lakho ngumsebenzisi ogunyaziwe ngezizinda zemakethe yezabalo ozithandayo.

1. Izimakethe zezabelo eNingizimu Afrika

Izabelo ezifakwe emakethe yezabelo zingathengiswa emakhethe yezabelo. Ezinye izabelo, ikakhulukazi lezo zezinkampani ezincane ezingafezi izidingo zokufakwa esizindeni semekethe yezabelo, zingathengiswa phakathi kwamaqembu amabili phezulu kwetafula' (i-OTC) esikhundleni sokuba zithengiswa emakethe yezabelo esemthethweni.

Izibambiso ezifakwe emakethe nguMthetho Wezimakethe Zezimali we-19 wonyaka we-2012, njengezabelo, amabhondi, izikweletu, njalonjalo, zithengiswa emakethe yezabelo. Izimathe Zezabelo zivumela abatshalizimali ukuthi bathenge futhi bathengise izabelo zezinkampani ezifakwe ezimakethe zezabelo esizindeni se-elekhthronikhi esilawulwayo. Kubalulekile ukukhumbula ukuthi akuwona wonke amathuluzi ezezimali, njengamathuluzi emakethe yezimali, isibonelo, athengiswa emakethe yezabelo.

Ngemuva kokubuyekezwa koMthetho Wezinsizakalo Zamasheya we-36 wonyaka we-2004, i-FMA yamenyezelwa. I-FMA ikhuthaza ukuncintisana emkhakheni yezezimali, ibeka ukulingana phakathi kwabahlanganyeli bezimakethe kanye namamodeli okutshalwa kwezimali. Manje sekunezimakethe zezabelo ezinhlanu ezinezimvume eNingizimu Afrika - i-JSE, i-A2X, i-ZAR X, i-EESE ne-4AX - ngayinye inezindlela zayo zebhizinisi.

I-JSE inikeza izimakethe ezinhlanu zezezimali, okuyilezi:

• ama-ikhwithi

• ukwehluka kwezezimali

• ukwehluka kwezimali zokuhweba

• ukwehluka kwempahla

• amathuluzi ezinga lenzuzo

Ngonyaka we-2003, i-JSE yanikeza ngenye imakethe yezabelo, i-AltX, yohlu oluncane noluphakathi nendawo, olulandelwa yi-Yield-X ngonyaka we-2020, zezinga lenzalo namathuluzi ezimali zokuhweba.

1. **I-FSCA ivikela abatshalizimali**

I-FSCA inikwe igunyazwe ukuba ifundise futhi ivikele abatshalizimali. Umsebenzi woPhiko Lwesithunzi Semakethe ngukwengamela nokuqapha izingqalasizinda yezimakethe. Izingqalasizinda Zezimakethe kanye noMnyango Wezimakethe ze-OTC ubhekele ukunikezwa kwezimvume kanye nokwenganyelwa kwezingqalasizinda zezimakethe ezifana nezizinda ezinezimvume zezimakethe zezabelo, izindawo zokugcina izibambiso eziphakathi nendawo, nezindlu zokuhlanza ezifana ne-Strate (Pty) Limited, ne-JSE Clear (Pty) Limited.

I-FMA ihlinzekela izimathe zezabelo, indawo yokugcina izibambiso ndawonye, kanye nendlu yokuhlanza ezimele (ngokuhlanganyela okubizwa njengezingqalasizinda zemakethe. I-FMA ihlinzekela izingqalasizinda zezimakethe ukuba zisebenzise imodeli yezinhlangano ezizilawulayo (i-SRO) ukwengamela nokulawula amalungu azo. I-SRO, njengemakthe yezabelo ivunyelwe ukubeka nokuphoqelela izimiso namazinga kumalungu ayo.

Njengama-SRO, izimathe zezabelo zifanele zithobele uMthetho Womlamuli Wezinhlelo Zezinsikalo Zezinsizakalo Zezimali (i-FSOSA) owengeza elunye ungqimba lokuvikelwa kwabatshalizimali. Lo mthetho uvumela uMlamuli Wabahlinzeki Bezinsizakalo Zezezimali (u-FAIS Ombud) ukuba enze njengengxenye engakhethi ezingxabanweni eziphakathi kwabahlinzeki bezinsizakalo zezezimali (ama-FSP) namakhasimende.

1. Izizathu zokufaka isikhalazo

Zonke izimakethe zezabelo zilawulwa yi-FSCA, eqinisekisa ukuthi zibambelela emithethweni nasezimisweni ezibekwe emthethweni. Uma zingalandeli imithetho nezimiso, unelungelo lokufaka isikhalazo.

**Ukuphatha imakethe yezabelo okungaholela ezikhalazweni**

* Ukwephula noma ukwehluleka ukuthobela nanoma imuphi umyalelo onikezwe ngumtshalizimali, noma nanoma yisiphi isivumelwano noma ukugunyazwa okwenziwe iklayenti.
* Ukwephula noma ukwehluleka ukuhlonipha imithetho ye-FMA kanye nemiyalo yemakethe yezabelo.
* Ukwenza ngokungathembeki, ngokunganaki noma nangokungakhathali.
* Ukuphatha umtshalizimali ngokungafanele noma nangokwenzelela.

Khumbula ukuthi akubona bonke abasebenzisi abagunyaziwe abavunyelwe njengamalungu kuzo zonke izimakethe zezabelo. Uma ufuna ukuhlola ukuthi uchwepheshe wakho omkhethile ugunyaziwe yini ukuba athenge futhi athengise izabelo, ungaxhumana nemakethe yezabelo efanele noma ne-FSCA ukuthola lokhu. Ngokugunyaza ama-FSP, i-FSCA isiza ukugcina ukwethenjwa emkhakheni wezezimali.

Uma unesikhalazo esimayelana notshalomali lwakho noma ukuthenga/ukuthengiswa kwezabelo, ufanele ulandele inqubo efanele yezikhalazo.

1. Usifaka kanjani isikhalazo ku-FSCA

Imakethe yezabela kanye noMlamuli ofanele bafanele banikezwe ithuba lokuxazulula isikhalazo sakho. Uma unganelisekile ngomphumela wesikhalazo sakho, ungathumela isikhalazo esibhaliwe phansi esilandayo ku-FSCA.

**Izikhalazo ze-FSCA zingathunyelwa ngale ndlela elandelayo:**

* Ngokugcwalisa ifomu lezikhalazo eliku-inthanethi kuwebhusayithi ye-FSCA: www.fsca.co.za
* Ngokuthumela isikhalazo sakho nge-imeyili ku-complications@fsca.co.za.
* Uma ungaqinisekile ungathumela i-imeyili ku-: info@fsca.co.za noma ku-enquiries@fsca.co.za ngemibuzo ejwayelekile.
* Ngokubhalela uMphathi: Izikhalazo, Umbuzo kanye Nesixazululo, P. O. Box 35655, Menlo Park, Pretoria

0102.

* Ngokuthumela isikhalazo nge-faksimile kuMphathi: Izikhalazo, Umbuzo kanye neSinqumo ku-012 346 6941.

**Yiluphi ulwazi oludinga ukunikezwa lapho ufaka isikhalazo?**

Abakhalazayo bafanele banikeze i-FSCA:

* igama nesibongo somfakisikhalazo
* imininingwane yokuxhumana (kubandakanya ikheli leposi, inombolo yocingo, inombolo yefeksi nekheli le-imeyili, noma ngabe yikuphi okusebenzayo)
* imininingwane ephelele yesikhalazo noma ukukhononda
* amakhophi anoma yimiphi imibhalo efanele esekela isikhalazo
* igama lomhlinzeki wezinsizakalo zezezimali/umhlinzeki womkhiqizo/umeluleki wezezimali okukhalazwa ngaye
* imininingwane yezinyathelo umfakisikhalazo asezithathile ukuxazulula isikhalazo noma ukukhononda kanye

nomphumela wale nqubo

* umphumela umfakisikhalazo angathanda ukuwuthola.

**Ngizokwazi kanjani ukuthi uthini umphumela wophenyo?**

I-FSCA izokwazisa ngokubhalwe phansi ngomphumela wophenyo nezizathu zokufika esiphethweni sayo.

**Okuxhunywana nabo ababalulekile:**

**ISiphathimandla Sokuziphatha Komkhakha Wezezimali- Financial Sector Conduct Authority (i-FSCA)**

Ukuhlola ukuthi ukuthi i-FSP noma umeluleki wezezimali ugunyaziwe yini ukuthengisa imikhiqizo nezinsizakalo zezimali, nokuthi imiphi imikhiqizo angakudayisela yona, xhumana ne-FSCA.

**Isikhungo sezincingo:** 0800 20 3722 (FSCA)

**Itafula lokuphendula izincingo:** 012 428 8000

**Inombolo yefeksi:** 012 346 6941

**I-imeyili:** Info@fsca.co.za / enquiries@fsca.co.za

**I-website:** www.fsca.co.za

**Ikheli lendawo:**

Riverwalk Office Park, Block B,

41 Matroosberg Road, Ashlea Gardens,

Pretoria, South Africa 0081

**Ikheli leposi:**

P.O. Box 35655, Menlo Park, Pretoria, 0102

**I-website: www.fsca.co.za**

**UMnyango Wezemfundo Wabathengi we-FSCA (i-CED)**

Ukuthola imininingwane ethe xaxa ngolwazi lwezemfundo ngezimali xhumana ne-ECD ye-FSCA.

**I-imeyili:** CED.Consumer@fsca.co.za

**I-website:** www.fscamymoney.co.za

**UMlamuli Wabahlinzeki Bezinsizakalo Zezimali (i-FAIS Ombud)**

Ingabe unesikhalazo ngomhlinzeki womkhiqizo noma ngomeluleki wezezimali? Xhumana noMlamuli we-FAIS ukuze uthole usizo lamahhala.

**I-Sharecall:** 086 066 3247

**Itafula lokuphendula izincingo:** 012 762 5000

**I-imeyili:** info@faisombud.co.za

**Ikheli leposi:**

P.O Box 74571, Lynnwood Ridge 0040

**Ikheli lendawo:**

Kasteel Park Office Park, Orange Building, 2nd Floor, 546 Jochemus Street, Erasmus Kloof, Pretoria, 0048

**I-website: www.faisombud.co.za**

© 2020 FSCA

**UKUZIKHULULA**

*Imininingwane equkethwe yile ncwajana inikezwe yiSiphathimandla Sokuziphathwa Komkhakha Wezezimali (i-FSCA) ngezinhloso zolwazi kuphela. Lolu lwazi alusona iseluleko sezomthetho, sobungcweti noma sezezimali. Ngenkathi konke ukunakekelwa kwenziwe ukuze kuqinisekiswe ukuthi okuqukethwe kuyasiza futhi kushaya emhlolweni, i-FSCA ayinikezi ziqinisekiso, ukuzibophezela noma izivumelwano maqondana nalokhu futhi ayemukeli nanoma ikuphi ukuzibophezela kwezomthetho noma isibopho sokuqukethwe noma ukushaya emhlwolweni kwemininingwane enikeziwe, noma, nganoma yikuphi ukulahlekelwa noma ukulimala okubangelwe okuvela ngokuqondile noma ngokungaqondile maqondana nokwethembela ekusetshenzisweni kwalolu lwazi. Ngaphandle kwalapho kushiwo ngenye indlela, ilungelo lokushicilelwe kwalo lonke ulwazi lingelakwa-FSCA. Ayikho ingxenye yale ncwajana yolwazi engakhiqizwa kabusha noma idluliswe noma isetshenziswe kabusha noma yenziwe itholakale nganoma iyiphi indlela noma kunoma isiphi isizinda, ngaphandle uma kutholakale imvume ebhalwe phansi phambilini evela eHhovisi Lomeluleki Jikelele Wesiphathimandla Sokuphathwa Komkhakha Wezezimali.*